b'\n_START_ARTICLE_\nVla\xc5\xbenost\n_START_PARAGRAPH_\nVl\xc3\xa1\xc5\xbenost podaja koli\xc4\x8dino vodnih hlapov v zraku ali kakem drugem plinu. Vla\xc5\xbenost se meri z vlagomerom (higrometrom). Razlikuje se med absolutno in relativno vla\xc5\xbenostjo.\n_START_SECTION_\nAbsolutna vla\xc5\xbenost\n_START_PARAGRAPH_\nAbsolutna vla\xc5\xbenost je izra\xc5\xbeena kot masa vodne pare na kubi\xc4\x8dni meter zraka, torej kot delna gostota vodne pare v vla\xc5\xbenem zraku. Absolutno vla\xc5\xbenost se izmeri tako, da se spusti znano prostornino vla\xc5\xbenega zraka skozi higroskopno snov, ki mo\xc4\x8dno ve\xc5\xbee vodo, s tehtanjem se ugotovi pove\xc4\x8danje mase te snovi, in to pove\xc4\x8danje se prera\xc4\x8duna na kubi\xc4\x8dni meter zraka. Najve\xc4\x8dja mogo\xc4\x8da absolutna vla\xc5\xbenost pri dani temperaturi je tista, kjer je parni tlak vodne pare enak nasi\xc4\x8denemu parnemu tlaku.\n_START_SECTION_\nRelativna vla\xc5\xbenost\n_START_PARAGRAPH_\nRelativna vla\xc5\xbenost je dolo\xc4\x8dena kot razmerje med absolutno vla\xc5\xbenostjo in nasi\xc4\x8deno vla\xc5\xbenostjo (najve\xc4\x8djo mogo\xc4\x8do absolutno vla\xc5\xbenostjo) pri dolo\xc4\x8deni temperaturi. \xc4\x8ce se temperaturo po\xc4\x8dasi zni\xc5\xbeuje, pride pri neki to\xc4\x8dki do kondenzacije \xe2\x80\x93 iz vla\xc5\xbenega zraka se za\xc4\x8dnejo izlo\xc4\x8dati kapljice vode. Tej temperaturi se re\xc4\x8de rosi\xc5\xa1\xc4\x8de._NEWLINE_Pri normalnih pogojih je navadno neravnovesno stanje, ko je delni tlak vode v zraku manj\xc5\xa1i od nasi\xc4\x8denega, zato voda izhlapeva.'